《苏武慢·试问禅关》
明代·吴承恩

试问禅关，参求无数，往往到头虚老。磨砖作镜，积雪为粮，迷了几多年少。毛吞大海，芥纳须弥，金色头陀微笑。悟时超十地三乘，凝滞四生六道。

谁听得绝想岩前，无阴树下，杜宇一声春晓。曹溪路险，鹫岭云深，此处故人音杳。千丈冰崖、五叶莲开，古殿帘垂香袅。那时节，识破源流，便见龙王三宝。

取自元彭致中编集《鸣鹤馀音》，底本出处《正统道藏》。作者冯尊师。原文为：

试问禅关，参求无数，往往到头虚老。磨砖作镜，积雪为粮，迷了几多年少。毛吞大海，芥纳须弥，金色头陀微笑。悟时超、十地三乘，凝滞四生六道。

谁听得、绝相岩前，无阴树下，杜宇一声春晓。曹溪路险，鹫岭云深，此处故人音窅。千丈冰崖、五叶莲开，古殿帘垂香袅。免葛藤丛里，婆娑游子，梦魂颠倒。

作者简介：（1500—1582）明小说家。山阳人，字汝忠，号射阳山人。科举屡遭挫折，嘉靖中补贡生，后任浙江长兴县丞。耻为五斗米折腰，拂袖而归，专意著述。自幼喜读野言稗史、志怪小说，善谐谑，晚年作《西游记》，叙述唐高僧玄奘取经故事。另有《射阳先生存稿》《禹鼎志》等。